**OPIS PROJEKTA**

Kroz druženje sa studentima s invaliditetom, istraživanjem o njihovim pravima i razgovorima sa nadležnim osobama, kroz više od pola godine, nastao je dokumentarni film „Mijenjamo realnost“. Priča o troje studenata s tri različita invaliditeta koji studiraju na tri različita fakulteta. Njihovi su životi ispunjeni brojnim aktivnostima i uspjesima na raznim poljima.
Kako oni sa poteškoćama u kretanju stižu do predavaone? Kako nečujući slušaju predavanja? Kako slabovidni uče? Istražuje se tko im sve pomaže i koliko je u praksi ostvarivo Ustavom zajamčeno pravo na jednak pristup obrazovanju.

Studentice treće godine novinarstva Anja Stanko, Matina Tenžera i Marija Žužak samostalno su realizirale cijeli projekt. Od samog početka i stvaranja scenarija, potrage za likovima, snimanja i montaže. Pod mentorstvom prof. Tene Perišin i Igora Mirkovića, uz tehničku podršku Televizije Student.

Film traje 55 minuta, a sniman je po različitim lokacijama u Zagrebu i okolici, od čega najviše na Akademiji likovnih umjetnosti te Kineziološkom i Edukacijsko rehabilitacijskom fakultetu. Uspostavljena je suradnja s profesorima na spomenutim fakultetima, Uredom za studente s invaliditetom te različitim udrugama koje pomažu u ostvarivanju prava osoba s invaliditetom.

**OBRAZLOŽENJE ZAŠTO BAŠ TO ZASLUŽUJE REKTOROVU NAGRADU**

Na Sveučilištu u Zagrebu studira više od 75 tisuća studenata, a registriranih studenata s invaliditetom je 350. Svojim osobnostima protagonisti ovog filma apsolutno razbijaju sve predrasude o osobama s invaliditetom te uvelike doprinose senzibilizaciji društva koja je ključna za njihovo funkcioniranje u svakodnevnom životu.

Cilj filma bio bi ispunjen kada bi se brojka od 5% studenata s invaliditetom na Zagrebačkom Sveučilištu povećala te uvjeti njihova studiranja poboljšali. Do sada je premijerno prikazan na Fakultetu političkih znanosti, u programu Televizije Student te Hrvatske radiotelevizije nekoliko puta. U planu je prikazivanje i na drugim fakultetima u Hrvatskoj.

Čini se kako je film uspio u svojoj početnoj namjeri. Alen, Rea i Kristijan izazvali su vrtlog emocija; radost, divljenje, ponos, zahvalnost. Samo za ravnodušnost nije ostavio prostora. Rektorova nagrada pomogla bi što češćem prikazivanju filma, a vjerujemo da bi to rezultiralo većom senzibilizacijom društva za osobe s invaliditetom.